Windows 10 ning sinov yig‘masida “ko‘k o‘lim ekrani” yashil bo‘lib qoldi

Windows 10 ning sinov yig‘masida tizimda xatolik yuz bergan vaqtda paydo bo‘ladigan “ko‘k rangli o‘lim ekrani” yashil bo‘lib qoldi, deya xabar bermoqda Meduza.
14997 sonli yig‘ma dekabr oyi oxirida internetda paydo bo‘lgan edi. Shundan so‘ng Microsoft xodimi Matteys Xukstra yangi versiya taassurotlari bilan o‘rtoqlashayotgan odamlar “katta, juda ulkan o‘zgarish”ni payqamayotganini yozdi va bu o‘zgarish yashil rang bilan bog‘liq ekanini aytib o‘tdi.
Yashil ekranni topgani haqida birinchi bo‘lib Twitter foydalanuvchisi @Chris123NET ma’lum qildi.

Xukstraning tushuntirishicha, “yashil o‘lim ekrani”ni faqat Windows Insider dasturida qatnashayotgan va operatsion tizimning dastlabki sinov yig‘malarini test qila oladigan foydalanuvchilar ko‘rishi mumkin. Bayon qilishlaricha, bu qo‘llab-quvvatlash xizmatiga tizimdagi nosozlik aynan qaysi versiyadagi yig‘mada yuz berganini tez anglab olish imkonini beradi.
“Ko‘k o‘lim ekrani” (Blue Screen of Death, BSoD) ilk bor Windows 3.1 da paydo bo‘lgan. U tizimda ishni davom ettirib bo‘lmaydigan xatolik yuz berganidan so‘ng chiqib keladi. Windows 8 tizimida ko‘k ekrandagi yozuvlar yoniga xafa smayl ham qo‘shilgan, Windows 10 ning versiyalaridan birida esa u yerga qo‘llab-quvvatlash xizmati bilan bog‘lanish imkonini beruvchi QR-kod ham joylashtirilgan.
“Ko‘k o‘lim ekrani”dan tashqari qizili ham bo‘lgan — u Windows 98 ning yuklanish vaqtida va Windows Vista’ning beta-versiyasida chiqar edi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.